KIRJALLINEN KYSYMYS E-1912/02 esittäjä(t): Robert Goebbels (PSE) komissiolle. FIFAn ja UEFAn monopoli.



Virallinen lehti nro 092 E , 17/04/2003 s. 0115 - 0116



KIRJALLINEN KYSYMYS E-1912/02 esittäjä(t): Robert Goebbels (PSE) komissiolle (2. heinäkuuta 2002) Aihe: FIFAn ja UEFAn monopoli Komission ja Euroopan jalkapalloliitto (UEFA) ovat äskettäin sopineet uusista määräyksistä, jotka koskevat oikeutta tärkeimpien jalkapallo-otteluiden suoriin lähetyksiin. Komission jäsen Montin mukaan tämä on hyvä uutinen jalkapalloseuroille, otteluiden lähettäjille ja kuluttajille. Kuluttajat ovat kuitenkin yhä riippuvaisempia tiettyjen ottelut lähettävien yhtiöiden hyväntahtoisuudesta ja niiden kyvystä rahoittaa otteluiden lähettäminen maksullisten mainosten avulla. Kuten jalkapallon MM-kisat osoittavat, yhä suurempi osa otteluista näkyy ainoastaan maksullisilla kanavilla. On kuitenkin niin, että selvä valtaosa jalkapalloseurojen käyttämästä infrastruktuurista on rahoitettu julkisin varoin, ja ottelujen turvatoimet ovat valtioiden ja kaupunkien vastuulla toisin sanoen kulut on sosialisoitu ja tuotto yksityistetty. Vailla kaikkea urheiluhenkeä asianomaiset taloudelliset yksiköt hyödyntävät suuren yleisön jalkapalloinnostusta käytännössä monopoliasemassa, ja ne voivat korjata voittoja samalla, kun toiminnan aiheuttamista menoista vastaavat valtiot ja julkisyhteisöt jäävät käytännössä osattomiksi. Mitä aloitteita komissio aikoo tehdä FIFAn pohattojen (jotka hallitsevat itsevaltiaan ottein kaiken julkisen valvonnan ulkopuolella olevaa monikansallista yritystä), UEFAn ja suurten jalkapalloseurojen järjestämät ilmeiset väärinkäytökset saataisiin loppumaan? Eikö pitäisi määrätä julkisia palveluita koskevista vähimmäissäännöistä urheilutapahtumissa, kuten MM-kisoissa tai EM-kisoissa? Mario Montin komission puolesta antama vastaus (31. heinäkuuta 2002) Arvoisa parlamentin jäsen viitannee Euroopan jalkapalloliiton (UEFAn) Mestarien liigan lähetysoikeuksien yhteismyyntiin, josta komissio on julkaissut väitetiedoksiannon. UEFA joutui komission menettelyn vuoksi ehdottamaan useita korjaustoimenpiteitä poistaakseen komission toteamat kilpailuongelmat. Näitä ehdotuksia tarkastellaan parhaillaan. Komissio tutkii, voidaanko järjestelyistä aiheutuviin rajoituksiin soveltaa poikkeusta. Komissio vakuuttaa, että erittäin tärkeitä jalkapallo-otteluiden lähetysoikeuksia ei ole myyty sellaisella tavalla, että se häiritsisi kilpailua lähetysoikeuksien markkinoilla ja aiheuttaisi näin ollen haittaa katsojille. Yhteisön kilpailulainsäädännössä ei kuitenkaan oteta kantaa siihen, mille markkinoille lähetysoikeuksien omistaja päättää myydä televisiointioikeudet. Soveltaessaan kilpailusääntöjä komissio ei suosi maksutelevisiomarkkinoita maksuttomien televisiokanavien kustannuksella tai päinvastoin. Televisio ilman rajoja -direktiivissä säädetään kuitenkin, että jäsenvaltio voi laatia luettelon yhteiskunnallisesti erittäin merkittävistä tapahtumista, jotka on lähetettävä väestön enemmistön saatavilla olevilla televisiokanavilla toisin sanoen maksuttomien televisiokanavien välityksellä. Tällaisen luettelon laatineet jäsenvaltiot ovat usein liittäneet siihen UEFAn ja Kansainvälisen jalkapalloliiton (FIFAn) jalkapallo-ottelut. Komissio haluaa antaa kolmansille mahdollisuuden esittää huomautuksensa, ennen kuin hyväksyy lopullisesti UEFAn Mestarien liigaa koskevat järjestelyt. Tästä syystä komissio julkaisee Euroopan yhteisöjen virallisessa lehdessä tiedonannon uusista järjestelyistä ja kehottaa kolmansia esittämään huomautuksensa.